Αποζημίωση ύψους 1.500.000 ευρώ ζητά η μητέρα του Μάριου Παπαγεωργίου από τον άνθρωπο που καταδικάστηκε ως εγκέφαλος της απαγωγής του παιδιού της, τη σύζυγο του και έναν ακόμα κατηγορούμενο.

Επτά χρόνια μετά την εξαφάνιση του γιου της, η μητέρα αποφάσισε να προσφύγει στα αστικά δικαστήρια. Οι άνθρωποι που καταδικάστηκαν σε πρώτο βαθμό αρνούνται τις κατηγορίες και δεν αποκαλύπτουν που έχουν θάψει το πτώμα του Μάριου Παπαγεωργίου.

Αυτές τις μέρες βρίσκεται σε εξέλιξη η δίκη στον δεύτερο βαθμό.

Μιλώντας στην Espresso, ο δικηγόρος της Βαρβάρας Θεοδωράκη, Νίκος Ρουσσόπουλος τόνισε ότι τα χρήματα που διεκδικεί η μητέρα του Μάριου Παπαγεωργίου θα διατεθούν στο σύνολο τους σε φιλανθρωπικά ιδρύματα που έχουν ως έργο τη φροντίδα των παιδιών.

Πρωτόδικα ο 76χρονος φερόμενος ως ιθύνων νους του εγκλήματος έχει καταδικαστεί σε ποινή ισόβιας κάθειρξης και 23 ετών, με τους δικαστές να τον κρίνουν ομόφωνα ένοχο για την ανθρωποκτονία του Μάριου, καθώς και για σύσταση συμμορίας για διάπραξη κακουργήματος, αρπαγή κατά συναυτουργία και απόπειρα εκβίασης.

Στη σύζυγό του επιβλήθηκε ποινή κάθειρξης 18 ετών.